Paġna L-Artikolu 107(1) tat-Trattat dwar il-Funzjonament tal-Unjoni Ewropea ("it-Trattat") jistipula li, "Ħlief għad-derogi previsti fit-Trattati, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern". L-Artikolu 107(2) tat-Trattat jelenka t-tipi ta' għajnuna li huma kompatibbli mas-suq intern, inkluża l-għajnuna mogħtija sabiex tirrimedja għall-ħsara kkawżata minn diżastri naturali jew avvenimenti straordinarji, kif imsemmi fil-paragrafu 2(b) ta' dak l-Artikolu. L-Artikolu 107(3) tat-Trattat jelenka t-tipi ta' għajnuna li jistgħu jitqiesu bħala kompatibbli mas-suq intern, inkluża l-għajnuna maħsuba sabiex tiffaċilita l-iżvilupp ta' ċerti attivitajiet jew ta' ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni, kif imsemmi fil-paragrafu 3(c) ta' dak l-Artikolu. L-Artikolu 8(1) tar-Regolament (UE) Nru 508/2014 jistabbilixxi li l-Artikoli 107, 108 u 109 tat-Trattat japplikaw għall-għajnuna mogħtija mill-Istati Membri għas-settur tas-sajd u tal-akkwakultura. L-Artikolu 8(2) ta' dak ir-Regolament jistipula eċċezzjoni għal din ir-regola ġenerali u jipprevedi li l-Artikoli 107, 108 u 109 tat-Trattat ma għandhomx japplikaw għall-pagamenti għas-settur tas-sajd u tal-akkwakultura li saru mill-Istati Membri skont u f'konformità ma' dak ir-Regolament. Madankollu, skont l-Artikolu 8(3) ta' dak ir-Regolament, japplikaw id-dispożizzjonijiet tat-Trattat dwar l-għajnuna mill-Istat, jekk id-dispożizzjonijiet nazzjonali jistabbilixxu finanzjament pubbliku fir-rigward tas-settur tas-sajd u tal-akkwakultura li jmur lil hinn mid-dispożizzjonijiet ta' dak ir-Regolament. F'dak il-każ, ir-regoli dwar l-għajnuna mill-Istat japplikaw għall-finanzjament pubbliku kollu kemm hu. Ċerti pagamenti li jsiru mill-Istati Membri skont ir-Regolament (UE) Nru 508/2014 ma jikkostitwixxux pagamenti għas-settur tas-sajd u tal-akkwakultura u jaqgħu barra mis-settur, pereżempju, il-pagamenti skont il-Kapitolu VIII tat-Titolu V ta' dak ir-Regolament, li jirrigwarda l-miżuri tal-Politika Marittima Integrata (PMI) iffinanzjati taħt ġestjoni kondiviża. Barra minn hekk, il-pagamenti skont il-Kapitolu III tat-Titolu V ta' dak ir-Regolament, li jirrigwarda l-iżvilupp sostenibbli taż-żoni tas-sajd u tal-akkwakultura, b'mod ġenerali jaqgħu wkoll barra mis-settur tas-sajd u tal-akkwakultura. Madankollu, jekk dawk il-pagamenti jikkonċernaw miżuri stipulati fil-Kapitoli I, II u IV tat-Titolu V ta' dak ir-Regolament, kif stabbilit fl-Artikolu 63(2) ta' dak ir-Regolament, dawn jaqgħu fis-settur tas-sajd u tal-akkwakultura. Dawn il-Linji Gwida jistabbilixxu l-prinċipji li se tapplika l-Kummissjoni meta tivvaluta jekk l-għajnuna għas-settur tas-sajd u tal-akkwakultura tistax titqies kompatibbli mas-suq intern skont l-Artikolu 107(2) jew l-Artikolu 107(3) tat-Trattat. L-għajnuna mill-Istat għas-settur tas-sajd u tal-akkwakultura hija integrata fi ħdan il-qafas usa' tal-Politika Komuni tas-Sajd (PKS). Fi ħdan din il-politika l-Unjoni tipprovdi appoġġ finanzjarju għas-settur tas-sajd u tal-akkwakultura permezz tal-FEMS. L-impatt soċjali u ekonomiku ta' appoġġ pubbliku huwa l-istess, irrispettivament minn jekk dan huwiex (anki parzjalment) iffinanzjat mill-Unjoni jew minn Stat Membru waħdu. Għalhekk, il-Kummissjoni tqis li għandu jkun hemm konsistenza u koerenza bejn il-politika tagħha ta' kontroll tal-għajnuna mill-Istat u l-appoġġ li jingħata skont il-PKS. Għalhekk, l-użu ta' għajnuna mill-Istat jista' jiġi ġġustifikat biss jekk ikun konformi mal-objettivi tal-PKS. Meta l-Kummissjoni tapplika u tinterpreta r-regoli ta' dawn il-Linji Gwida, tqis għalhekk ir-regoli tal-PKS. Skont l-Artikolu 5 tar-Regolament (UE) Nru 508/2014, l-objettivi tal-FEMS huma li jippromwovu sajd u akkwakultura kompetittivi, ambjentalment sostenibbli, ekonomikament vijabbli u soċjalment responsabbli, li jrawwem l-implimentazzjoni tal-PKS, li jippromwovi żvilupp territorjali bbilanċjat u inklużiv taż-żoni tas-sajd u tal-akkwakultura, kif ukoll li jrawwem l-iżvilupp u l-implimentazzjoni tal-PMI tal-Unjoni b'mod li jikkomplementa l-politika ta' koeżjoni u għall-PKS. B'mod ġenerali, is-segwitu ta' dawk l-objettivi huwa li ma jwasslux għal żieda fil-kapaċità tas-sajd. Il-FEMS jipprovdi appoġġ finanzjarju favur diversi temi u oqsma speċifiċi identifikati fir-Regolament (UE) Nru 508/2014. Il-miżuri appoġġjati mill-FEMS huma implimentati fuq il-bażi ta' prinċipji ta' ġestjoni diretta jew kondiviża. B'mod partikolari, il-Komunikazzjoni appellat għal approċċ komuni għar-reviżjoni tal-linji gwida u tal-oqfsa differenti bil-ħsieb li jissaħħaħ is-suq intern, tiġi promossa effikaċja akbar fl-infiq pubbliku permezz ta' kontribuzzjoni aħjar tal-għajnuna mill-Istat għall-objettivi ta' interess komuni, isir skrutinju ikbar tal-effett ta' inċentiv, tiġi limitata l-għajnuna għall-minimu meħtieġ u jiġu evitati l-effetti negattivi potenzjali tal-għajnuna fuq il-kompetizzjoni u l-kummerċ. Il-prinċipji u l-kundizzjonijiet stabbiliti f'dawn il-Linji Gwida huma bbażati fuq l-objettivi stabbiliti fil-Komunikazzjoni dwar SAM. Dawn il-Linji Gwida japplikaw għal kull għajnuna mogħtija għas-settur tas-sajd u tal-akkwakultura. Dawn japplikaw għall-iskemi tal-għajnuna u għall-għajnuna individwali. Dawn il-Linji Gwida ma japplikawx għall-għajnuna mogħtija bħala finanzjament addizzjonali għall-implimentazzjoni tal-pjanijiet ta' kumpens imsemmija fl-Artikolu 72 tar-Regolament (UE) Nru 508/2014. Din l-għajnuna hija approvata bħala parti minn dawk il-pjanijiet, f'konformità mal-Artikolu 73 ta' dak ir-Regolament. Il-Kummissjoni tfakkar lil kull Stat Membru dwar l-obbligu tiegħu li jinnotifika kull pjan għall-għoti ta' għajnuna ġdida, kif stipulat fl-Artikolu 108(3) tat-Trattat u fl-Artikolu 2 tar-Regolament (KE) Nru 659/1999. Madankollu, Stat Membru mhuwiex obbligat li jinnotifika lill-Kummissjoni: għajnuna konformi mar-Regolament (UE) Nru 1388/2014; kif ukoll Il-Kummissjoni tfakkar lill-Istati Membri li l-għajnuna mogħtija bħala finanzjament addizzjonali għall-implimentazzjoni tal-pjanijiet ta' kumpens imsemmija fl-Artikolu 72 tar-Regolament (UE) Nru 508/2014, trid tiġi nnotifikata lill-Kummissjoni bħala parti mill-pjanijiet ta' kumpens. Skont l-Artikolu 73 ta' dak ir-Regolament, l-għajnuna mill-Istat li tkun ġiet innotifikata b'dan il-mod se titqies bħala nnotifikata skont it-tifsira tal-ewwel sentenza tal-Artikolu 108(3) tat-Trattat. Għall-finijiet ta' dawn il-Linji Gwida, japplikaw id-definizzjonijiet li ġejjin: "għajnuna" tfisser kull miżura li tissodisfa l-kriterji kollha stabbiliti fl-Artikolu 107(1) tat-Trattat; "skema ta' għajnuna" tfisser kull att li, abbażi tiegħu, mingħajr ma jkunu meħtieġa miżuri oħra ta' implimentazzjoni, tista' tingħata għajnuna individwali lil impriżi definiti fl-att b'mod ġenerali u astratt u kull att li abbażi tiegħu tista' tingħata għajnuna li mhijiex marbuta ma' proġett speċifiku lil impriża waħda jew aktar għal perjodu ta' żmien indefinit u/jew għal ammont indefinit; "data tal-għoti tal-għajnuna" tfisser id-data meta l-benefiċjarju jingħata, skont ir-reġim legali nazzjonali applikabbli, id-dritt ġuridiku li jirċievi l-għajnuna; "intensità tal-għajnuna" tfisser l-ammont tal-għajnuna gross espress bħala perċentwal tal-ispejjeż eliġibbli, qabel kull tnaqqis ta' taxxa jew imposti oħra; "settur tas-sajd u tal-akkwakultura" tfisser is-settur tal-ekonomija li jinkludi l-attivitajiet kollha tal-produzzjoni, tal-ipproċessar u tal-kummerċjalizzazzjoni tal-prodotti tas-sajd u tal-akkwakultura; "SMEs" jew "intrapriżi żgħar u medji" tfisser impriżi li jissodisfaw il-kriterji stabbiliti fl-Anness I tar-Regolament (UE) Nru 1388/2014; "impriża kbira" tfisser kull impriża li ma tissodisfax il-kriterji stabbiliti fl-Anness I tar-Regolament (UE) Nru 1388/2014; "għajnuna operatorja" tfisser għajnuna mmirata biex jew ikollha l-effett li żżid il-likwidità tan-negozju ta' impriża, tnaqqas l-ispejjeż ta' produzzjoni jew ittejjeb id-dħul tagħha, b'mod partikolari l-għajnuna kkalkolata esklużivament fuq il-bażi tal-kwantità prodotta jew ikkumerċjalizzata, tal-prezzijiet tal-prodotti, tal-unitajiet prodotti jew tal-mezzi ta' produzzjoni. Sabiex tivvaluta jekk miżura ta' għajnuna nnotifikata lill-Kummissjoni tistax titqies bħala kompatibbli mas-suq intern, il-Kummissjoni tanalizza jekk l-istruttura tal-miżura tal-għajnuna tiżgurax li l-impatt pożittiv tal-għajnuna lejn objettiv ta' interess komuni jaqbiżx l-effetti negattivi potenzjali fuq il-kummerċ u l-kompetizzjoni. Il-Komunikazzjoni dwar SAM talbet għall-identifikazzjoni u għad-definizzjoni tal-prinċipji komuni applikabbli għall-valutazzjoni tal-kompatibbiltà tal-miżuri kollha ta' għajnuna mwettqa mill-Kummissjoni. Għaldaqstant, il-Kummissjoni se tqis li miżura ta' għajnuna tkun kompatibbli mas-suq intern biss jekk tikkonforma ma' kull wieħed mill-prinċipji li ġejjin: kontribuzzjoni għal objettiv definit sew ta ' interess komuni: miżura ta' għajnuna mill-Istat trid timmira lejn objettiv ta' interess komuni skont l-Artikolu 107(3) tat-Trattat (it-Taqsima 3.3); ħtieġa ta' intervent mill-Istat: miżura ta' għajnuna mill-Istat trid tkun immirata lejn sitwazzjoni fejn l-għajnuna tista' ġġib titjib materjali li ma jistax jinkiseb mis-suq innifsu, pereżempju billi jiġi rrimedjat falliment tas-suq jew jiġi indirizzat tħassib dwar l-ekwità jew il-koeżjoni (it-Taqsima 3.4); l-adegwatezza tal-miżura tal-għajnuna: il-miżura ta' għajnuna proposta trid tkun strument politiku xieraq li jindirizza l-objettiv ta' interess komuni (it-Taqsima 3.5); l-effett tal-inċentiv: l-għajnuna trid tbiddel l-imġiba tal-impriża jew tal-impriżi kkonċernati b'tali mod li dawn jinvolvu ruħhom f'attività addizzjonali illi kieku ma jkunux jistgħu jwettqu mingħajr l-għajnuna jew li jkunu jistgħu jwettquha biss b'mod ristrett jew differenti jew f'post ieħor (it-Taqsima 3.6); il-proporzjonalità tal-għajnuna (għajnuna limitata għall-bżonn minimu): l-ammont tal-għajnuna jrid ikun limitat għall-minimu meħtieġ sabiex ikunu jistgħu jiġu stimolati l-investimenti jew l-attivitajiet addizzjonali fiż-żona kkonċernata (it-Taqsima 3.7); l-evitar tal-effetti negattivi bla bżonn fuq il-kompetizzjoni u l-kummerċ bejn l-Istati Membri: l-effetti negattivi jridu jkunu limitati b'mod suffiċjenti, sabiex b'hekk il-bilanċ globali tal-miżura jkun wieħed pożittiv (it-Taqsima 3.8); it-trasparenza tal-għajnuna: L-Istati Membri, il-Kummissjoni, l-operaturi ekonomiċi u l-pubbliku jrid ikollhom aċċess faċli għall-atti rilevanti kollha u għall-informazzjoni pertinenti dwar l-għajnuna mogħtija (it-Taqsima 3.9). L-għajnuna għall-attivitajiet relatati mal-esportazzjoni lejn pajjiżi terzi jew Stati Membri, jiġifieri għajnuna marbuta direttament mal-kwantitajiet esportati, mat-twaqqif u l-operazzjoni ta' netwerk ta' distribuzzjoni, jew ma' spejjeż oħra marbuta mal-attività tal-esportazzjoni, u għajnuna li tiffavorixxi l-użu ta' prodotti domestiċi minn dawk importati, mhijiex kompatibbli mas-suq intern. Il-prinċipji komuni tal-valutazzjoni ġeneralment iridu jiġu applikati filwaqt li jitqies il-kuntest speċifiku tal-PKS. Għalhekk, dawn japplikaw għall-għajnuna kollha skont dawn il-Linji Gwida, ħlief jekk it-Taqsimiet 4 u 5 jistipulaw derogi minħabba kunsiderazzjonijiet partikolari fis-settur tas-sajd u tal-akkwakultura. Minbarra l-prinċipji ta' valutazzjoni komuni stabbiliti fit-Taqsima 3.1, il-Kummissjoni tapplika wkoll il-prinċipji speċifiċi għas-settur tas-sajd u tal-akkwakultura stabbiliti f'din it-Taqsima. Kull benefiċjarju ta' miżura ta' għajnuna mill-Istat irid jikkonforma mar-regoli tal-PKS. Applikazzjoni għall-għajnuna jew, jekk mhi prevista l-ebda applikazzjoni, att ekwivalenti għandu jitqies inammissibbli, jekk l-awtorità kompetenti msemmija fl-Artikolu 10(1) tar-Regolament (UE) Nru 508/2014 tkun stabbiliet li l-operatur ikkonċernat wettaq wieħed jew aktar mill-ksur jew mill-kontravvenzjonijiet stabbiliti fl-Artikolu 10(1) ta' dak ir-Regolament jew frodi kif stabbilit fl-Artikolu 10(3) ta' dak ir-Regolament. Il-perjodi ta' inammissibbiltà stabbiliti fl-atti delegati adottati abbażi tal-Artikolu 10(4) ta' dak ir-Regolament, japplikaw. Dan il-prinċipju ma japplikax fil-każ ta' għajnuna li tissodisfa l-kundizzjonijiet speċifiċi stabbiliti fit-Taqsimiet 4, 5.3 u 5.4 ta' dawn il-Linji Gwida. Kull impriża, wara li tippreżenta applikazzjoni għall-għajnuna jew, jekk ma tkun prevista l-ebda applikazzjoni, att ekwivalenti għandu jkompli jikkonforma mar-regoli tal-PKS tul il-perjodu kollu ta' implimentazzjoni tal-proġett u għal perjodu ta' ħames snin wara l-pagament finali lill-benefiċjarju. Il-miżuri tal-għajnuna jridu jipprevedu espliċitament li, matul dawk il-perjodi l-benefiċjarju jew il-benefiċjarji jridu jikkonformaw mar-regoli tal-PKS. Jekk jiġi ddeterminat mill-awtorità kompetenti li benefiċjarju wettaq wieħed jew aktar mill-ksur stabbilit fl-Artikolu 10(1) tar-Regolament (UE) Nru 508/2014 matul dawk il-perjodi u konsegwentement sar inammissibbli biex japplika għall-għajnuna, l-għajnuna trid tiġi rrimborżata mill-benefiċjarju. Miżura ta' għajnuna tal-istess tip bħal operazzjoni li tkun eliġibbli għal finanzjament skont ir-Regolament (UE) Nru 508/2014, tista' titqies bħala kompatibbli mas-suq intern biss jekk din tikkonforma mad-dispożizzjonijiet rilevanti ta' dak ir-Regolament għal dak it-tip ta' operazzjoni, b'mod partikolari, mad-dispożizzjonijiet dwar l-intensità tal-għajnuna pubblika. Jekk għajnuna tmur lil hinn mill-kriterji stabbiliti f'dak ir-Regolament, l-Istat Membru jrid juri l-ġustifikazzjoni għall-għajnuna kif ukoll l-indispensabbiltà tagħha. L-ebda għajnuna ma trid tingħata għal attivitajiet li jikkorrispondu għal operazzjonijiet ineliġibbli skont l-Artikolu 11 tar-Regolament (UE) Nru 508/2014. Miżura ta' għajnuna trid tikkontribwixxi biex jintlaħaq wieħed jew aktar mill-objettivi ta' interess komuni stabbiliti fl-Artikolu 107(3) tat-Trattat. Barra minn hekk, kull miżura ta' għajnuna trid tidentifika l-objettivi tal-PKS, li għall-kisba tagħhom hi tikkontribwixxi u trid turi b'mod ċar kif se tikkontribwixxi biex jintlaħqu dawn l-objettivi, mingħajr ma jintlaqtu ħażin objettivi oħra tal-PKS. L-objettivi tal-PKS huma stabbiliti fl-Artikolu 2 tar-Regolament (UE) Nru 1380/2013 u jimmiraw, fost l-oħrajn, li jiżguraw li l-attivitajiet tas-sajd u tal-akkwakultura jkunu ambjentalment sostenibbli fuq medda twila ta' żmien u jkunu ġestiti b'tali mod li jkun konsistenti mal-objettivi li jinkisbu benefiċċji ekonomiċi, soċjali u tal-impjiegi, u li jikkontribwixxu għad-disponibbiltà tal-provvisti tal-ikel. Il-Kummissjoni tqis li l-miżuri ta' għajnuna li jissodisfaw il-kundizzjonijiet speċifiċi stabbiliti fit-Taqsimiet 4, 5.1, 5.3 u 5.4 ta' dawn il-Linji Gwida jikkontribwixxu biex jinkiseb objettiv ta' interess komuni. Sabiex jiġi vvalutat jekk l-għajnuna mill-Istat hijiex meħtieġa biex jintlaħaq l-objettiv ta' interess komuni, l-ewwel għandha tiġi identifikata l-problema li trid tiġi indirizzata. L-għajnuna mill-Istat għandu jkollha fil-mira sitwazzjonijiet fejn l-għajnuna tista' ġġib magħha titjib materjali li s-suq ma jkunx kapaċi jġib waħdu. Dan jgħodd speċjalment f'kuntest fejn ir-riżorsi pubbliċi jkunu skarsi. Il-miżuri ta' għajnuna mill-Istat jistgħu, b'ċerti kundizzjonijiet, jikkoreġu fallimenti tas-suq u b'hekk jikkontribwixxu għall-funzjonament effiċjenti tas-swieq u jsaħħu l-kompetittività. Barra minn hekk, meta s-swieq jipprovdu riżultati effiċjenti iżda dawn jitqiesu li mhumiex sodisfaċenti minn perspettiva ta' ekwità jew ta' koeżjoni, l-għajnuna mill-Istat tista' tintuża biex jinkiseb riżultat tas-suq li jkun aktar mixtieq u ekwu. L-għajnuna mill-Istat ġeneralment ma tridx tkun protettiva fl-għan u fl-effett tagħha u trid tippromwovi r-razzjonalizzazzjoni u l-effiċjenza tas-settur tas-sajd u tal-akkwakultura. Kull għajnuna mill-Istat trid timmira lejn titjib permanenti sabiex is-settur ikun jista' jiffunzjona fuq il-bażi tal-fatturi tas-suq. Għall-finijiet ta' dawn il-Linji Gwida, il-Kummissjoni tqis li s-suq mhux qiegħed jikseb l-objettivi mistennija mingħajr l-intervent tal-Istat u li għalhekk jinħtieġ l-intervent tal-Istat fil-każ tal-għajnuna li tissodisfa l-kundizzjonijiet speċifiċi stabbiliti fit-Taqsimiet 4, 5.1, 5.3 u 5.4 ta' dawn il-Linji Gwida. Il-miżura ta' għajnuna proposta trid tkun strument ta' politika xieraq biex jikkontribwixxi għall-kisba tal-objettivi kkonċernati. Miżura ta' għajnuna ma titqiesx kompatibbli mas-suq intern jekk strumenti ta' politika anqas distorsivi jew forom oħra ta' għajnuna anqas distorsivi jippermettu li tinkiseb l-istess kontribuzzjoni pożittiva għall-objettivi tal-PKS. Il-Kummissjoni tqis li l-għajnuna li tissodisfa l-kundizzjonijiet speċifiċi stabbiliti fit-Taqsimiet 4, 5.1, 5.3 u 5.4 ta' dawn il-Linji Gwida hija strument ta' politika adegwat. Fil-każijiet l-oħra kollha, Stat Membru jrid juri li ma jeżisti l-ebda strument ta' politika ieħor inqas distorsiv. L-għajnuna tista' tingħata f'diversi forom. Kull Stat Membru jrid jiżgura li l-għajnuna tingħata fil-forma li x'aktarx tiġġenera l-anqas distorsjonijiet fil-kummerċ u fil-kompetizzjoni. Meta l-għajnuna tingħata f'forom li jipprovdu vantaġġ pekunarju dirett (pereżempju għotjiet diretti, eżenzjonijiet jew tnaqqis fit-taxxi, fis-sigurtà soċjali jew f'imposti obbligatorji oħrajn), l-Istat Membru jrid juri għaliex forom ta' għajnuna oħrajn li jkunu potenzjalment anqas distorsivi, bħal self bil-quddiem li jrid jitħallas lura jew bħal forom ta' għajnuna li huma bbażati fuq strumenti ta' dejn jew ta' ekwità (pereżempju, self b'imgħax baxx jew tnaqqis tal-imgħax, garanziji tal-gvern, xiri ta' parteċipazzjoni azzjonarja jew forniment alternattiv ta' kapital b'termini favorevoli), huma inqas adegwati. L-għajnuna operatorja u l-għajnuna biex tiġi ffaċilitata l-kisba ta' standards obbligatorji, fil-prinċipju mhumiex kompatibbli mas-suq intern, sakemm ma jiġux espressament stipulati eċċezzjonijiet fil-leġiżlazzjoni tal-Unjoni jew f'dawn il-Linji Gwida u f'każijiet oħrajn debitament iġġustifikati. Għajnuna li tingħata fir-rigward ta' operazzjoni li l-benefiċjarju jkun diġà beda jimplimenta qabel ma tressqet l-applikazzjoni għall-għajnuna mill-benefiċjarju lill-awtoritajiet nazzjonali, ma tistax titqies li għandha effett ta' inċentiv. Għajnuna li hija ta' natura kompensatorja, bħal għajnuna li tissodisfa l-kundizzjonijiet speċifiċi stabbiliti fit-Taqsimiet 4, 5.3 u 5.4, u għajnuna li tissodisfa l-kundizzjonijiet stabbiliti fit-Taqsima 5.6 mhumiex meħtieġa jkollhom effett ta' inċentiv. L-għajnuna fil-forma ta' benefiċċji fuq it-taxxa se titqies li jkollha effett ta' inċentiv, jekk il-miżura tistabbilixxi dritt għall-għajnuna skont kriterji oġġettivi u mingħajr aktar eżerċitar ta' diskrezzjoni mill-Istat Membru u jekk il-miżura tkun ġiet adottata u daħlet fis-seħħ qabel ma nbdiet il-ħidma fuq il-proġett jew l-attività megħjuna. Ir-rekwiżit tal-aħħar ma għandux japplika fil-każ ta' skemi fiskali suċċessivi, jekk il-miżura kienet diġà koperta mill-iskemi preċedenti fil-forma ta' benefiċċji fuq it-taxxa. L-għajnuna trid tkun limitata għall-minimu meħtieġ biex tħeġġeġ lill-benefiċjarju jwettaq attività. Bħala regola ġenerali, l-għajnuna se titqies li hija limitata għall-minimu, jekk l-ammont tal-għajnuna jikkorrispondi għall-ispejjeż żejda netti marbuta mal-implimentazzjoni tal-investiment fiż-żona kkonċernata, meta mqabbla ma' dak li seta' jiġri mingħajr l-għajnuna f'xenarju kontrofattwali (approċċ ibbażat fuq spejjeż żejda netti). Meta miżura ta' għajnuna tkun tal-istess tip bħal operazzjoni li tkun eliġibbli għal finanzjament skont ir-Regolament (UE) Nru 508/2014, il-prinċipju tal-proporzjonalità tal-għajnuna jitqies li jkun rispettat jekk l-ammont tal-għajnuna ma jaqbiżx l-intensità massima applikabbli ta' għajnuna pubblika stabbilita fl-Artikolu 95 u fl-Anness I ta' dak ir-Regolament. Jekk l-intensità tal-għajnuna massima għall-għajnuna pubblika ta' miżura tmur lil hinn minn dak stabbilit f'dawk id-dispożizzjonijiet, il-prinċipju tal-proporzjonalità tal-għajnuna jitiqies li jkun ġie rrispettat jekk l-Istat Membru juri l-ġustifikazzjoni għall-għajnuna kif ukoll l-indispensabbiltà tagħha. L-għajnuna li hija ta' natura kompensatorja, bħall-għajnuna li tissodisfa l-kundizzjonijiet speċifiċi stabbiliti fit-Taqsimiet 4, 5.3 u 5.4, u l-għajnuna li tissodisfa l-kundizzjonijiet stabbiliti fit-Taqsima 5.6 jitqiesu li huma proporzjonali. Sabiex l-għajnuna tkun kompatibbli mas-suq intern, l-effetti negattivi tal-miżura ta' għajnuna f'termini tad-distorsjonijiet tal-kompetizzjoni u tal-impatt fuq il-kummerċ bejn l-Istati Membri, iridu jkunu limitati u ssuperati mill-effetti pożittivi f'termini tal-kontribut lejn l-objettiv ta' interess komuni. Fil-prinċipju, l-għajnuna għas-settur tas-sajd u tal-akkwakultura tista' tikkawża distorsjonijiet fis-suq tal-prodotti u jkollha effetti marbuta mal-post. Għalhekk, din tista' twassal għal ineffiċjenzi allokattivi, li jimminaw il-prestazzjoni ekonomika tas-suq intern, u għal tħassib distribuzzjonali, li jfixkel id-distribuzzjoni tal-attività ekonomika fost iż-żoni ġeografiċi differenti. Minħabba l-effetti pożittivi tagħha għall-iżvilupp tas-settur, il-Kummissjoni tqis li, meta l-għajnuna tkun tissodisfa l-kundizzjonijiet speċifiċi stabbiliti fit-Taqsimiet 4, 5.1, 5.3 u 5.4, l-effetti negattivi fuq il-kompetizzjoni u l-kummerċ ikunu limitati għall-minimu. Il-Kummissjoni b'mod ġenerali se tqis li l-effetti fuq il-kompetizzjoni u l-kummerċ ikunu aktar limitati jekk l-għajnuna tkun proporzjonata (għajnuna limitata għall-minimu meħtieġ) u li l-ammont tal-għajnuna huwa iżgħar meta mqabbel mal-ispejjeż eliġibbli globali. L-iskemi ta' għajnuna ma għandhomx iwasslu għal distorsjonijiet sinifikanti tal-kompetizzjoni u tal-kummerċ. B'mod partikolari, anki meta d-distorsjonijiet jistgħu jitqiesu bħala limitati f'livell individwali, skema ma għandhiex twassal għal livelli għoljin ta' distorsjonijiet fuq bażi kumulattiva. Meta tivvaluta l-effetti ta' għajnuna individwali nnotifikata, il-Kummissjoni tisħaq b'mod partikolari fuq l-effetti negattivi marbuta mal-prevenzjoni tal-ħruġ mis-suq u l-kunċett ta' saħħa sinifikanti fis-suq. Dawn l-effetti negattivi jridu jiġu kontrobilanċjati mal-effetti pożittivi tal-għajnuna. Sabiex ikun jista' jidentifika u jivvaluta d-distorsjonijiet potenzjali tal-kompetizzjoni u tal-kummerċ, kull Stat Membru jrid jipprovdi lill-Kummissjoni evidenza li tippermetti l-identifikazzjoni tas-suq tal-prodotti rilevanti, jiġifieri, prodotti affettwati mill-bidla fl-imġiba tal-benefiċjarju tal-għajnuna, is-suq ġeografiku, il-kompetituri kif ukoll il-klijenti u l-konsumaturi kkonċernati. Il-Kummissjoni se tuża diversi kriterji biex tivvaluta d-distorsjonijiet potenzjali tal-kompetizzjoni u tal-kummerċ, bħalma huma l-istruttura tas-suq tal-prodott ikkonċernat, il-prestazzjoni tas-suq (suq li sejjer lura jew li qed jikber), il-proċess ta' għażla tal-benefiċjarju tal-għajnuna, u l-istrateġija tas-suq tal-benefiċjarju. Kull Stat Membru jrid jippubblika mill-inqas l-informazzjoni li ġejja fuq sit web komprensiv dwar l-għajnuna mill-Istat, fil-livell nazzjonali jew reġjonali: it-test sħiħ tal-iskema ta' għajnuna u d-dispożizzjonijiet ta' implimentazzjoni tagħha, jew il-bażi ġuridika għall-għajnuna individwali, jew ħolqa għalih; l-awtorità jew l-awtoritajiet li jagħtu l-għajnuna; Fil-każ ta' skemi ta' għajnuna fil-forma ta' benefiċċji fuq it-taxxa, l-informazzjoni dwar l-ammonti ta' għajnuna individwali tista' tiġi pprovduta fil-meded li ġejjin (f'miljuni ta' EUR): 0,03 – 0,5; ogħla minn 0,5 – 1; aktar minn 1 – 2; aktar minn 2. L-għajnuna biex tagħmel tajjeb għad-dannu kkawżat minn diżastri naturali u avvenimenti straordinarji tkun kompatibbli mas-suq intern jekk din tirrispetta l-prinċipji stabbiliti fit-Taqsima 3 u tissodisfa l-kundizzjonijiet speċifiċi stabbiliti f'din it-Taqsima. Sal-lum, fil-qasam tal-għajnuna mill-Istat għas-settur tas-sajd u tal-akkwakultura, il-Kummissjoni aċċettat li maltemp u għargħar eċċezzjonalment qawwija jistgħu jikkostitwixxu diżastri naturali. Barra minn hekk, ir-Regolament (UE) Nru 1388/2014 jippermetti l-eżenzjoni ta' kategorija wkoll ta' dawn it-tipi ta' diżastri naturali: terremoti, valangi, uqigħ tal-art, trombi tal-arja, uragani, żbroffi ta' vulkani u nirien fil-foresti ta' oriġini naturali. L-avvenimenti li ġejjin huma eżempji ta' avvenimenti straordinarji li ġew rikonoxxuti mill-Kummissjoni f'każijiet barra mis-settur tas-sajd u tal-akkwakultura: gwerer, disturbi interni, strajks, b'ċerti riżervi u skont il-kobor tagħhom, aċċidenti nukleari u industrijali kbar u nirien li jirriżultaw f'telf fuq skala kbira. It-tifqigħa ta' marda tal-annimali jew pesta tal-pjanti ġeneralment ma tikkostitwixxix avveniment straordinarju. Madankollu l-Kummissjoni, f'każijiet speċifiċi li jikkonċernaw is-settur tas-sajd u tal-akkwakultura, irrikonoxxiet it-tifqigħa mifruxa ferm ta' marda ġdida tal-annimali bħala avveniment straordinarju. Il-Kummissjoni se tkompli tivvaluta l-proposti għall-għoti ta' għajnuna skont l-Artikolu 107(2)(b) tat-Trattat fuq bażi ta' każ b'każ, filwaqt li tqis il-prattika preċedenti tagħha fil-qasam. L-għajnuna mogħtija f'din it-Taqsima trid tissodisfa wkoll il-kundizzjonijiet li ġejjin: l-awtorità kompetenti tal-Istat Membru rrikonoxxiet b'mod formali l-karattru tal-avveniment bħala diżastru naturali jew avveniment straordinarju; hemm rabta ta ' kawżalità diretta bejn id-diżastru naturali jew l-avveniment straordinarju u d-dannu mġarrab mill-impriża. L-għajnuna trid titħallas direttament lill-impriża kkonċernata. L-iskemi ta' għajnuna relatati ma' diżastru naturali speċifiku jew avveniment straordinarju jridu jiġu stabbiliti fi żmien tliet snin mid-data meta jseħħ l-avveniment. L-għajnuna trid titħallas fi żmien erba' snin minn dik id-data. L-ispejjeż eliġibbli huma l-ispejjeż tad-dannu mġarrab bħala konsegwenza diretta tad-diżastru naturali jew tal-avveniment straordinarju, kif ivvalutat minn awtorità pubblika, minn espert indipendenti rikonoxxut mill-awtorità li tagħti l-għajnuna jew minn impriża tal-assigurazzjoni. Id-dannu jista' jinkludi: id-dannu materjali lil assi (bħall-bini, it-tagħmir, il-makkinarju, l-istokkijiet u l-mezzi tal-produzzjoni); kif ukoll telf ta' dħul dovut għall-qerda sħiħa jew parzjali tal-produzzjoni tas-sajd jew tal-akkwakultura jew tal-mezzi ta' tali produzzjoni. Il-kalkolu tad-dannu materjali jrid ikun ibbażat fuq l-ispejjeż tat-tiswija jew il-valur ekonomiku tal-assi affettwat qabel id-diżastru naturali jew l-avveniment straordinarju. Dan ma jistax jaqbeż l-ispiża tat-tiswija jew it-tnaqqis fil-valur tas-suq ġust ikkawżati mid-diżastru naturali jew mill-avveniment straordinarju, jiġifieri d-differenza bejn il-valur tal-assi eżatt qabel u eżatt wara d-diżastru naturali jew l-avveniment straordinarju. It-telf tad-dħul irid jiġi kkalkolat billi jitnaqqas: ir-riżultat tal-multiplikazzjoni tal-kwantità tal-prodotti tas-sajd u tal-akkwakultura manifatturati fis-sena tad-diżastru naturali jew tal-avveniment straordinarju, jew f'kull sena ta' wara affettwata mill-qerda sħiħa jew parzjali tal-mezzi ta' produzzjoni, bil-prezz medju tal-bejgħ miksub matul dik is-sena, mir-riżultat tal-multiplikazzjoni tal-kwantità annwali medja ta' prodotti tas-sajd u tal-akkwakultura prodotti fil-perjodu ta' tliet snin qabel id-diżastru naturali jew l-avveniment straordinarju jew medja ta' tliet snin ibbażata fuq il-perjodu ta' ħames snin qabel id-diżastru naturali jew l-avveniment straordinarju, ħlief l-ogħla u l-inqas entrata bil-prezz medju tal-bejgħ miksub. Id-dannu jrid jiġi kkalkolat fil-livell tal-benefiċjarju individwali. L-għajnuna u kull pagament ieħor riċevut bħala kumpens għad-dannu, inklużi pagamenti minn poloz tal-assigurazzjoni, għandhom ikunu limitati għal 100 % tal-ispejjeż eliġibbli. Meta l-għajnuna li jibbenefikaw minnha l-SMEs jew l-impriżi kbar tkun tal-istess tip bħall-kategorija ta' għajnuna li tista' titqies kompatibbli mas-suq intern skont wieħed mir-Regolamenti ta' eżenzjonijiet ta' kategorija msemmija fil-punt (19)(a), il-Kummissjoni se tivvaluta l-għajnuna fuq il-bażi tal-prinċipji stabbiliti fit-Taqsima 3 ta' dawn il-Linji Gwida, din it-Taqsima, u l-kriterji stabbiliti għal kull kategorija ta' għajnuna stabbilita f'dawk ir-Regolamenti. Jekk l-għajnuna ma tissodisfax il-kriterji kollha msemmija fil-punt (86), l-Istat Membru jrid juri l-ġustifikazzjoni għall-għajnuna kif ukoll l-indispensabbiltà tagħha. Il-Kummissjoni se tivvaluta din l-għajnuna fuq bażi ta' każ b'każ. B'eċċezzjoni għall-punt (86), l-għajnuna tal-istess tip bħall-kategorija ta' għajnuna biex tagħmel tajjeb għad-dannu kkawżat minn diżastri naturali msemmija fl-Artikolu 44 tar-Regolament (UE) Nru 1388/2014, tkun kompatibbli mat-Trattat jekk tissodisfa l-kundizzjonijiet speċifiċi stabbiliti fit-Taqsima 4 ta' dawn il-Linji Gwida. Meta l-għajnuna timmira li tagħmel tajjeb għad-dannu kkawżat minn avvenimenti klimatiċi negattivi, il-Kummissjoni se tivvaluta l-għajnuna fuq il-bażi tal-prinċipji stabbiliti fit-Taqsima 3 ta' dawn il-Linji Gwida u l-kundizzjonijiet speċifiċi stabbiliti f'din it-Taqsima. B'eċċezzjoni għall-punt (90), il-Kummissjoni se tivvaluta għajnuna tal-istess tip bħall-għajnuna li taqa' taħt il-kategorija ta' għajnuna għal fondi mutwi għal avvenimenti klimatiċi negattivi msemmija fl-Artikolu 20 tar-Regolament (UE) Nru 1388/2014 fit-Taqsima 5.1 ta' dawn il-Linji Gwida. Sal-lum, fil-qasam tal-għajnuna mill-Istat għas-settur tas-sajd u tal-akkwakultura, il-Kummissjoni rrikonoxxiet li l-maltemp, il-buffuri tar-riħ li jikkawżaw mewġ eċċezzjonalment għoli, ix-xita qawwija u persistenti, l-għargħar, u t-temperaturi tal-ilma eċċezzjonalment elevati fuq perjodu itwal jistgħu jikkostitwixxu avvenimenti klimatiċi negattivi. Il-Kummissjoni se tkompli tivvaluta l-proposti għall-għoti ta' għajnuna biex tagħmel tajjeb għad-dannu kkawżat minn avvenimenti klimatiċi negattivi fuq bażi ta' każ b'każ, filwaqt li tqis il-prattika preċedenti tagħha fil-qasam. L-għajnuna mogħtija f'din it-Taqsima trid tissodisfa wkoll il-kundizzjonijiet li ġejjin: Id-dannu kkważat mill-avveniment klimatiku negattiv irid jammonta għal aktar minn 30 % tal-fatturat annwali medju, ikkalkolat fuq il-bażi tat-tliet snin kalendarji preċedenti jew fuq medja ta' tliet snin ibbażata fuq il-perjodu ta' ħames snin ta' qabel l-avveniment klimatiku negattiv, ħlief l-ogħla u l-anqas entrata; irid ikun hemm rabta ta' kawżalità diretta bejn l-avveniment klimatiku negattiv u d-dannu mġarrab mill-impriża; fil-każ ta' telf ikkawżat minn avvenimenti klimatiċi negattivi msemmija fl-Artikolu 35(1) tar-Regolament (UE) Nru 508/2014, l-Istat Membru jrid jiġġustifika għaliex beħsiebu jagħti l-għajnuna minflok ma jitħallas kumpens finanzjarju permezz ta' fondi mutwi għal avvenimenti klimatiċi negattivi skont l-Artikolu 35 ta' dak ir-Regolament. L-għajnuna trid titħallas direttament lill-impriża kkonċernata. L-iskemi ta' għajnuna relatati ma' avvenimenti klimatiċi negattivi jridu jiġu stabbiliti fi żmien tliet snin mid-data tal-okkorrenza tal-avveniment. L-għajnuna trid titħallas fi żmien erba' snin minn dik id-data. L-ispejjeż eliġibbli huma l-ispejjeż tad-dannu mġarrab bħala konsegwenza diretta tal-avveniment klimatiku negattiv, kif ivvalutat jew minn awtorità pubblika, jew minn espert indipendenti rikonoxxut mill-awtorità li tagħti l-għajnuna jew minn impriża tal-assigurazzjoni. Id-dannu jista' jinkludi: id-dannu materjali għall-assi (bħal bini, bastimenti, tagħmir, makkinarju, stokkijiet u mezzi ta' produzzjoni); kif ukoll telf ta' dħul dovut għall-qerda sħiħa jew parzjali tal-produzzjoni tas-sajd jew tal-akkwakultura jew tal-mezzi ta' tali produzzjoni. Fil-każ ta' dannu materjali għall-assi, id-dannu jrid ikun irriżulta f'telf ta' produzzjoni li jammonta għal aktar minn 30 % tal-fatturat annwali medju, ikkalkolat fuq il-bażi tat-tliet snin kalendarji preċedenti jew fuq medja ta' tliet snin ibbażata fuq il-perjodu ta' ħames snin ta' qabel l-avveniment klimatiku negattiv, ħlief l-ogħla u l-anqas entrata. Il-kalkolu tad-dannu materjali għandu jkun ibbażat fuq l-ispiża tat-tiswija jew il-valur ekonomiku tal-ass affettwat qabel l-avveniment klimatiku negattiv. Dan ma jistax jaqbeż l-ispiża tat-tiswija jew it-tnaqqis fil-valur tas-suq ġust ikkawżat mill-avveniment klimatiku negattiv, jiġifieri d-differenza bejn il-valur tal-assi eżatt qabel u eżatt wara l-avveniment klimatiku negattiv. It-telf tad-dħul irid jiġi kkalkolat billi jitnaqqas: ir-riżultat tal-multiplikazzjoni tal-kwantità tal-prodotti tas-sajd u tal-akkwakultura manifatturati fis-sena tal-avveniment klimatiku negattiv, jew f'kull sena ta' wara affettwata mill-qerda sħiħa jew parzjali tal-mezzi ta' produzzjoni, bil-prezz medju tal-bejgħ miksub matul dik is-sena, mir-riżultat tal-multiplikazzjoni tal-kwantità annwali medja ta' prodotti tas-sajd u tal-akkwakultura prodotti fil-perjodu ta' tliet snin qabel l-avveniment klimatiku negattiv jew medja ta' tliet snin ibbażata fuq il-perjodu ta' ħames snin qabel l-avveniment klimatiku negattiv, ħlief l-ogħla u l-inqas entrata bil-prezz medju tal-bejgħ miksub. Id-dannu jrid jiġi kkalkolat fil-livell tal-benefiċjarju individwali. L-għajnuna u kull pagament ieħor riċevut bħala kumpens għad-dannu, inklużi pagamenti minn poloz tal-assigurazzjoni, għandhom ikunu limitati għal 100 % tal-ispejjeż eliġibbli. Meta l-għajnuna timmira li ssostni l-ispejjeż marbuta mal-prevenzjoni, il-kontroll u l-eradikazzjoni ta' mard tal-annimali fl-akkwakultura, il-Kummissjoni se tivvaluta l-għajnuna fuq il-bażi tal-prinċipji stabbiliti fit-Taqsima 3 ta' dawn il-Linji Gwida u l-kundizzjonijiet stabbiliti f'din it-Taqsima. B'eċċezzjoni għall-punt (103), il-Kummissjoni se tivvaluta għajnuna tal-istess tip bħall-għajnuna li taqa' taħt il-kategorija ta' għajnuna għall-miżuri marbutin mas-saħħa u l-benesseri tal-annimali msemmija fl-Artikolu 39 tar-Regolament (UE) Nru 1388/2014 fit-Taqsima 5.1 ta' dawn il-Linji Gwida. L-għajnuna f'din it-Taqsima tista' tingħata biss: bħala parti minn: programm fil-livell tal-Unjoni, nazzjonali jew reġjonali għall-prevenzjoni, il-kontroll jew l-eradikazzjoni tal-mard tal-annimali; jew miżuri ta' emerġenza imposti mill-awtorità nazzjonali kompetenti. L-għajnuna trid titħallas direttament lill-impriża kkonċernata. Ma trid tingħata l-ebda għajnuna jekk jiġi stabbilit li l-benefiċjarju kkawża l-marda deliberatament jew b'negliġenza. L-iskemi ta' għajnuna jridu jiġu stabbiliti fi żmien tliet snin mid-data tal-okkorrenza tal-ispejjeż ikkawżati mill-mard tal-annimali. L-għajnuna trid titħallas fi żmien erba' snin minn dik id-data. L-ispejjeż eliġibbli huma spejjeż relatati ma': kontrolli tas-saħħa, analiżijiet, testijiet u miżuri oħra ta' skrinjar; ix-xiri, il-ħażna, is-somministrazzjoni jew it-tqassim ta' vaċċini, mediċini, u sustanzi għat-trattament tal-annimali; it-tbiċċir, il-qtil u l-qerda tal-annimali; il-qerda ta' prodotti tal-annimali u ta' prodotti marbuta mal-annimali; it-tindif u d-diżinfettar tal-azjenda u tat-tagħmir; id-dannu mġarrab minħabba tbiċċir, qtil jew qerda ta' annimali, prodotti tal-annimali u prodotti marbuta mal-annimali, limitat għall-valur fis-suq ta' tali annimali u prodotti li kieku ma ntlaqtux mill-marda; telf ta' dħul minħabba d-diffikultajiet fl-istokkjar mill-ġdid; f'każijiet eċċezzjonali u debitament ġustifikati, l-ispejjeż imġarrba minħabba mard tal-annimali fl-akkwakultura. L-għajnuna u kull pagament ieħor riċevut bħala kumpens għad-dannu, inklużi pagamenti minn poloz tal-assigurazzjoni, għandhom ikunu limitati għal 100 % tal-ispejjeż eliġibbli. Meta l-iskemi ta' għajnuna jkunu ffinanzjati permezz ta' tariffi speċjali imposti fuq ċerti prodotti tas-sajd jew tal-akkwakultura irrespettivament mill-oriġini tagħhom, b'mod partikolari t-tariffi parafiskali, il-Kummissjoni se tivvaluta l-iskema fuq il-bażi tal-prinċipji stabbiliti fit-Taqsima 3 u l-kundizzjonijiet stabbiliti f'din it-Taqsima. L-għajnuna li tibbenefika ndaqs lill-prodotti domestiċi u dawk importati biss tista' titqies kompatibbli mas-suq intern. Meta l-għajnuna tikkostitwixxi għajnuna operatorja mogħtija fir-reġjuni ultraperiferiċi bil-għan li jitnaqqsu l-limitazzjonijiet speċifiċi f'dawk ir-reġjuni b'riżultat tal-iżolament, l-insularità u l-periferiċità estrema tagħhom, il-Kummissjoni se tivvaluta din l-għajnuna fuq bażi ta' każ b'każ, fuq il-bażi tal-prinċipji stabbiliti fit-Taqsima 3, il-kundizzjonijiet ta' din it-Taqsima, u d-dispożizzjonijiet legali speċifiċi li japplikaw għal dawk ir-reġjuni. Se tqis ukoll, jekk applikabbli, il-kompatibbiltà tal-għajnuna mal-miżuri previsti skont il-FEMS għar-reġjun ikkonċernat u l-effetti tiegħu fuq il-kompetizzjoni kemm fir-reġjuni kkonċernati kif ukoll f'partijiet oħra tal-Unjoni. L-għajnuna ma tridx tmur lil hinn minn dak li huwa meħtieġ biex jittaffew il-limitazzjonijiet speċifiċi fir-reġjuni ultraperiferiċi bħala riżultat tal-iżolament, l-insularità u l-periferiċità estrema tagħhom. Sabiex jiġi evitat kumpens eċċessiv, l-Istat Membru jrid iqis tipi oħra ta' intervent pubbliku, inkluż, jekk applikabbli, il-kumpens ta' spejjeż addizzjonali fir-reġjuni ultraperiferiċi għall-prodotti tas-sajd u tal-akkwakultura skont l-Artikoli 70 sa 72 tar-Regolament (UE) Nru 508/2014 u l-għajnuna għall-implimentazzjoni tal-pjanijiet ta' kumpens skont l-Artikolu 73 ta' dak ir-Regolament. Meta l-għajnuna ma tikkorrispondix għal wieħed mit-tipi ta' għajnuna msemmija fit-Taqsimiet 4 u 5.1 sa 5.6, din fil-prinċipju mhijiex kompatibbli mas-suq intern. Madankollu, jekk Stat Membru jkun beħsiebu jipprovdi tali għajnuna jew jipprovdi tali għajnuna, huwa għandu juri b'mod ċar li l-għajnuna tikkonforma mal-prinċipji stabbiliti fit-Taqsima 3. Il-Kummissjoni tista' tiddikjara l-għajnuna kompatibbli mas-suq intern fuq il-bażi ta' valutazzjoni ta' każ b'każ. Il-Kummissjoni se tawtorizza biss l-iskemi ta' għajnuna b'tul ta' żmien limitat. L-iskemi ta' għajnuna fil-prinċipju ma jridux japplikaw għal perjodu li jaqbeż seba' snin. Fil-każ tal-iskemi tal-għajnuna li huma esklużi mill-kamp ta' applikazzjoni tar-Regolament dwar l-eżenzjoni ta' kategorija esklużivament minħabba l-baġit kbir tagħhom, il-Kummissjoni se tivvaluta l-kompatibbiltà tagħhom biss fuq il-bażi tal-pjan ta' evalwazzjoni. Il-Kummissjoni se tapplika dawn il-Linji Gwida fil-valutazzjoni tal-għajnuna kollha li trid tingħata fl-1 ta' Lulju 2015 u wara, irrispettivament mid-data tan-notifika. L-għajnuna individwali mogħtija fuq il-bażi ta' skema tal-għajnuna approvata u notifikata lill-Kummissjoni skont obbligu ta' notifika individwali ta' tali għajnuna, se tiġi vvalutata fuq il-bażi tal-Linji Gwida li japplikaw għall-iskema ta' għajnuna approvata. L-għajnuna mogħtija illegalment se tiġi vvalutata fuq il-bażi tal-Linji Gwida fis-seħħ fil-waqt tal-għoti tal-għajnuna. Il-Linji Gwida għall-eżaminar tal-għajnuna mill-Istat għas-sajd u għall-akkwakultura adottati fl-2008 mhux se jibqgħu japplikaw wara l-30 ta' Ġunju 2015, bl-eċċezzjoni tal-każijiet imsemmija fil-punti (123) u (124). B'konformità mal-Artikolu 108(1) tat-Trattat, il-Kummissjoni tipproponi li kull Stat Membru jemenda l-iskemi ta' għajnuna eżistenti tiegħu biex jikkonformaw ma' dawn il-Linji Gwida sal-31 ta' Diċembru 2015. Jekk Stat Membru ma jagħtix il-qbil espliċitu u mhux kondizzjonat fi żmien il-perjodu previst, il-Kummissjoni se tassumi li l-Istat Membru ma jaqbilx mal-miżuri proposti. Jekk Stat Membru ma jaqbilx mal-miżuri proposti, il-Kummissjoni tipproċedi skont l-Artikolu 19(2) tar-Regolament (KE) Nru 659/1999. Il-Kummissjoni tfakkar lil kull Stat Membru dwar l-obbligu tiegħu li jippreżenta rapporti annwali lill-Kummissjoni, kif stabbilit fl-Artikolu 21 tar- Regolament (KE) Nru 659/1999 u fl-Artikoli 5, 6, u 7 tar-Regolament (KE) Nru 794/2004. Kull Stat Membru jrid iżomm rekords ddettaljati dwar il-miżuri ta' għajnuna kollha tiegħu. Dawn ir-rekords iridu jinkludu l-informazzjoni kollha meħtieġa biex jiġi stabbilit li jkunu tħarsu l-kundizzjonijiet stabbiliti f'dawn il-Linji Gwida li jirrigwardaw, fejn applikabbli, l-eliġibbiltà u l-intensità tal-għajnuna. Dawn ir-rekords iridu jinżammu għal 10 snin mid-data tal-għoti tal-għajnuna u jridu jiġu kkomunikati lill-Kummissjoni meta din tagħmel talba għalihom. Il-Kummissjoni tista' tiddeċiedi li teżamina jew timmodifika dawn il-Linji Gwida fi kwalunkwe żmien, jekk dan ikun meħtieġ għal raġunijiet marbuta mal-politika tal-kompetizzjoni, ma' politiki oħra tal-Unjoni, ma' impenji internazzjonali, ma' żviluppi fis-swieq, jew għal kwalunkwe raġuni oħra ġustifikata. Fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32015M7628. Il-EUR-Lex hu l-aċċess fuq l-internet għal-liġi Ewropea. Il-Kanċellerija tal-Premju taċ-Ċittadin Ewropew kellha l-laqgħa annwali tagħha fit-3 ta' Ġunju 2015 taħt il-presidenza tal-Onor. Sylvie Guillaume, Viċi President tal-Parlament Ewropew. Waqt il-laqgħa tfasslet il-lista segwenti tar-rebbieħa tal-premju għas-sena 2015. Il-premijiet se jingħataw waqt ċerimonji ta' konsenja pubbliċi li se jsiru fl-Istati Membri tar-rebbieħa u se jkunu organizzati mill-Uffiċċju tal-Informazzjoni tal-Parlament Ewropew. Ir-rebbieħa se jiltaqgħu f'avveniment ċentrali fil-Parlament Ewropew fi Brussell, fl-14 ta' Ottubru 2015. Id-Direttiva 2011/92/UE tat-13 ta' Diċembru 2011 dwar l-istima tal-effetti ta' ċerti proġetti pubbliċi u privati fuq l-ambjent hija applikabbli, fil-Prinċipat tal-Liechtenstein, għall-proċeduri tal-EIA, li skont arranġamenti tranżitorji, għadhom ibbażati fuq il-Gesetz über die Umweltverträglichkeitsprüfung (Liġi dwar l-Evalwazzjoni tal-Impatt Ambjentali) tal-10 ta' Marzu 1999 ("il-verżjoni l-qadima tal-Liġi dwar l-Evalwazzjoni tal-Impatt Ambjentali")? Jekk dan huwa l-każ, teżisti restrizzjoni illeċita tad-dritt tal-organizzazzjonijiet tal-ambjent li jressqu ilment skont l-Artikolu 11 tad-Direttiva 2011/92/UE flimkien mal-Artikolu 20 tal-verżjoni l-qadima tal-Liġi dwar l-Evalwazzjoni tal-Impatt Ambjentali f'din il-kawża, jekk il-Gvern jieħu deċiżjoni ġenerali dwar il-kompatibbiltà ambjentali tal-proġett skont l-Artikolu 16 tal-verżjoni l-qadima tal-Liġi dwar l-Evalwazzjoni tal-Impatt Ambjentali fi proċedura separata, iżda — fl-għamla ta' kundizzjonijiet — iħalli r-riżoluzzjoni ta' kwistjonijiet kruċjali dwar il-kompatibbiltà ambjentali tal-proġett f'idejn proċeduri ta' awtorizzazzjoni sussegwenti taħt leġiżlazzjoni speċjali? Jekk dan huwa l-każ, l-Artikolu 11 tad-Direttiva 2011/92/UE għandu effett dirett fir-rigward tal-proċedura tal-EIA inkwistjoni, li hija l-bażi tal-ilment individwali lill-Qorti tal-Istat? Xi tkun il-konsegwenza legali, f'din il-kawża, ta' ksur tad-dritt li jitressaq ilment skont id-Direttiva b'referenza għall-mistoqsijiet 2 u 3? Saret talba lill-Qorti tal-EFTA permezz ta' ittra bid-data tal-11 ta' Frar 2015 minn Eidsivating lagmannsrett (Il-Qorti tal-Appell, Eidsivating, in-Norveġja), li waslet fir-Reġistru tal-Qorti fit-13 ta' Frar 2015, għal Opinjoni Konsultattiva fil-Kawża ta' Matja Kumba T. M'bye et al vs Stiftelsen Fossumkollektivet dwar il-mistoqsijiet li ġejjin: Medja ta' 84 siegħa ("rotazzjoni 7-7") f'arranġament tal-kura fil-koabitazzjoni huwa ksur tal-Artikolu 6, ara wkoll Artikolu 22(1)(a), tad-Direttiva dwar il-Ħin tax-Xogħol (id-Direttiva 2003/88/KE)? Dispożizzjoni nazzjonali, fejn il-kunsens tal-impjegat li jaħdem iktar minn 60 siegħa fil-gimgħa f'arranġament tal-kura fil-koabitazzjoni ma jistax jiġi rrevokat, kompattibbli mad-drittijiet li għandhom l-impjegati skont l-Artikolu 6, ara wkoll Artikolu 22 tad-Direttiva dwar il-Ħin tax-Xogħol? Tkeċċija minħabba nuqqas ta' kunsens għall-arranġament flessibbli għall-ħin tax-xogħol ta' iktar minn 48 siegħa fuq perjodu ta' sebat ijiem, għandha titqies bħala sanzjoni jew "detriment" fi ħdan it-tifsira tal-Artikolu 22(1)(a), ara wkoll (b), id-Direttiva dwar il-Ħin tax-Xogħol? Skont il-punt b, tal-paragrafu 1, tal-Anness IV tad-Direttiva 2014/25/UE, il-Kummissjoni għandha għad-dispożizzjoni tagħha perjodu ta' 130 jum ta' xogħol biex tieħu deċiżjoni dwar din it-talba. Il-perjodu inizjali jiskadi fit-30 ta' Lulju 2015. Skont il-punt 2, tal-Anness IV tad-Direttiva 2014/25/UE, il-Kummissjoni tista' teħtieġ li l-Istat Membru, jew l-applikant, jew l-awtorità nazzjonali indipendenti kompetenti, jew kwalunkwe awtorità nazzjonali kompetenti oħra, jipprovdu l-informazzjoni meħtieġa kollha, jew li jissupplimentaw jew jiċċaraw l-informazzjoni mogħtija f'limitu ta' żmien addattat. Fis-27 ta' Frar 2015, il-Kummissjoni talbet lil Flughafen Wien biex jagħtu aktar informazzjoni sat-13 ta' Marzu 2015. Fl-20 ta' April 2015, il-Kummissjoni talbet lill-awtoritajiet Awstrijaċi biex jipprovdu informazzjoni addizzjonali sat-18 ta' Mejju 2015. Skont it-tieni sentenza, tal-punt 2, tal-Anness IV tad-Direttiva 2014/25/UE, fil-każ ta' tweġibiet għat-talba tal-Kummissjoni għal kjarifika jew għal informazzjoni addizzjonali li jaslu tard jew li ma jkunux kompluti, il-perjodu ta' 130 jum kif stipulat hawn fuq, għandu jiġi sospiż għall-perjodu ta' bejn l-iskadenza tal-limitu taż-żmien stabbilit fit-talba għall-informazzjoni, u l-wasla tal-informazzjoni kompluta u korretta. Għaldaqstant, l-iskadenza finali se tiskadi wara 90 jum ta' xogħol wara l-wasla tal-informazzjoni kompluta u korretta.